**Heikki Häiväoja**, nado en Jämsä o 25 de maio de 1929 e finado en Kauniainen o 15 de setembro de 2019, foi un escultor, artista visual, medallista e deseñador de moedas finlandés.

Traxectoria
-----------

Escultura *Vuorovaikutus* ("Interacción"), de Heikki Häiväoja, no vestíbulo do Centro Cultural Finlandés-Sueco en Espoo.
Heikki Häiväoja recibiu a súa formación artística na Escola Industrial de Arte de Helsinqui entre 1947 e 1950, e posteriormente na Academia Finlandesa de Belas Artes, no curso 1950-1951.

Posteriormente exerceu tamén a docencia nestas dúas institucións; na Escola Industrial de Arte entre 1958 e 1970, e na Academia de Belas Artes de 1977 a 1984.

A partir da súa primeira peza exposta en 1950, ao longo da súa carreira creou centos de esculturas, desde pequenas estatuíñas de pedra e medallas de bronce, sobre todo na década de 1960, ata grandes instalacións de pedra máis adiante. Entre os seus monumentos destaca o dedicado aos veteranos de guerra en Jyväskylä e tamén o que representa unha muller que viviu durante a guerra en Kallio, Helsinqui. Na década de 2000 o seu traballo centrouse na realización de monumentos funerarios e outras conmemoracións.

A súa obra escultórica foi obxecto de diversas exposicións, tanto individuais como colectivas, en países como Suecia, os Países Baixos, Alemaña, Polonia, Dinamarca, Brasil, Mónaco, Italia e Bélxica.

Häiväoja, que xa tiña experiencia como creador de moedas do sistema do marco finlandés durante as décadas de 1960 e de 1970, foi elixido polo Banco de Finlandia para deseñar o anverso nacional común a toda a serie divisionaria de moedas de céntimos de euro, desde a dun céntimo ata a de 50 céntimos, que comezaron a emitirse en 2002.

Heikki Häiväoja foi membro de diversas entidades académicas e asociativas, como a Asociación de Escultores de Finlandia, a Asociación de Artistas de Jyväskylä, a Asociación de Artistas de Vantaa e o Gremio Finlandés da Medalla de Arte.

* Medalla de Helsinqui (1965)Medalla de Helsinqui (1965)
* Medalla de J. K. Paasikivi (1970)Medalla de J. K. Paasikivi (1970)
* Moeda dun marco (1983)Moeda dun marco (1983)

Recoñecementos
--------------

Pola súa traxectoria artística recibiu as seguintes honras no seu país:

* (1981): Medalla *Pro Finlandia*, da Orde do León de Finlandia.
* (1996): Orde da Rosa Branca de Finlandia, primeira clase.
* (1997): Medalla da Honrra Militar.
* (1999): Cruz ao Mérito dos Veteranos de Guerra.

Vida persoal
------------

Heikki Häiväoja estivo casado coa artista de moda Martta Virtanen e en segundas nupcias coa doutora en teoloxía Brita Nickels, e tivo un fillo e unha filla.

Häiväoja finou o 15 de setembro de 2919 no Hospital Kaunial de Kauniainen, aos 90 anos.

Notas
-----

1. 1 2 3 4 5  "Curriculum Vitae". Suomen Taiteilijaseura / Artists' Association of Finland (o CV só dispoñible na versión finesa).
2. ↑  "Häiväoja, Heikki". *Uppslagsverket.fi*
3. ↑  "Heikki Häiväoja". *Artists' Association of Finland*.
4. 1 2  "Jämsän Seutu: Taiteilija Heikki Häiväoja on kuollut". En *Yle*. 17 de setembro de 2019.
5. ↑  Nickels, B. (2006). *Grave sculpture as interpreter of life and death. Grave sculptures done by Heikki Häiväoja, Kain Tapper and Matti Peltokangas 1952-2002*. ISBN 952-10-3407-6
6. ↑  "Häicäoja Heikki Aulis". *Suomen Kuvataiteiteilijat*.
7. ↑  Serie de moedas deseñadas por Heikki Häiväoja. *Numista.com*
8. ↑  Esquela funeraria. *https://hs.mediadelivery.fi*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Heikki Häiväoja Modificar a ligazón no Wikidata*** |

### Bibliografía

* Kormano, Ritta. "Häiväoja, Heikki". En Knif, H.; F. Hertzberg (red.) (2011). *Biografiskt lexikon för Finland 3. Republiken A-L*. Atlantis. ISBN 978-951-583-235-1

### Outros artigos

* Lista de deseñadores das moedas de euro

* Portal:Finlandia

|  |  |
| --- | --- |
| Control de autoridades | 
* Wd: Q2388936
* WorldCat
* VIAF: 305407198
* Europeana: ID
* FNA: ID
* GND: 1042907269
* ISNI: 0000000423427701
* KulturNav: ID
* RKD: 328677
* SUDOC: 181259192

 |